Wes-Kaap wil weet wat is die kragplan(Foto: Du Preez de Villiers) Die DA in die Wes-Kaap sal die provinsiale departement van plaaslike regeringsake uitnooi om die Wes-Kaapse wetgewer in kennis te stel van sy rampbestuurplanne en voorbereidings indien Suid-Afrika se kragnetwerk in sy geheel ineen sou stort. “Tydens die president se staatsrede het hy ŉ nasionale ramptoestand aangekondig om te reageer op die huidige energiekrisis. Dit bewys dat die ANC se nasionale regering rigtingloos is wanneer dit kom by die nodige optrede om dié ramp om te keer,” sê Derrick America, die DA se woordvoerder. America sê die DA in die Wes-Kaap doen al jare lank voortdurend ŉ beroep op die ANC-regering om bekwame sub-nasionale regerings te bemagtig, om kragopwekkingskapasiteit beskikbaar te maak deur onafhanklike kragverskaffers, om Eskom se monopolie oor kragopwekking te ontbind en regulering te vergemaklik. “Hierdie versoeke is met stilte begroet terwyl die land van een fase beurtkrag na ŉ ander gedompel word.” Terwyl pres. Cyril Ramaphosa gekies het om die minister van samewerkende regering, Nkosazana Dlamini-Zuma, aan te stel om nóg ŉ nasionale krisis op ŉ lukrake wyse te hanteer, het die Wes-Kaapse premier, Alan Winde, vinnig reageer deur ŉ energieraad saam te stel wat kan verseker dat die provinsie energieweerstandig kan word, sê America. “In die afwesigheid van politieke wilskrag en leiding van die nasionale regering, het die Wes-Kaapse regering proaktiewe planne beraam om nie net die impak van beurtkrag op sy inwoners te verlig nie, maar ook om plaaslike regerings en hul infrastruktuur te beskerm teen die moontlikheid van ŉ algehele ineenstorting van die nasionale kragnetwerk.” America sê as voorsitter van die Wes-Kaapse staande komitee oor plaaslike regeringsake, sien hy uit daarna om te hoor watter rampbestuurplanne die provinsiale departement gereed het. “Dit is belangrik dat dié planne voor die wetgewer ter tafel gelê word in die belang van deursigtigheid en om die publiek in kennis te stel.”